CELEX: 
Language: fi
Date: 2021-08-12 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin (EU) 2018/2001 täydentämisestä perustamalla uusiutuvien energialähteiden kehittämisfoorumi

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Tilastolliset siirrot ovat yksi uusiutuvia energialähteitä koskevassa direktiivissä 2009/28/EY ja uudelleenlaaditussa uusiutuvia energialähteitä koskevassa direktiivissä (EU) 2018/2001 vahvistetuista yhteistyömekanismeista. Tilastolliset siirrot ovat tosiasiallisesti sopimuksia, joiden perusteella tietty määrä uusiutuvista lähteistä peräisin olevaa energiaa siirretään yhdestä jäsenvaltiosta toiseen tilastollisesti (tosiasiallista siirtoa ei tarvita). Sovittu uusiutuvista lähteistä peräisin olevan energian määrä on vähennettävä uusiutuvan energian osuudesta ”myyvässä” jäsenvaltiossa ja lisättävä uusiutuvan energian osuuteen ”ostavassa” jäsenvaltiossa. Tällaisen siirron ansiosta vastaanottava jäsenvaltio voi saavuttaa uusiutuvaa energiaa koskevan tavoitteensa vuodelle 2020 (direktiivin 2009/28/EY mukaisesti) tai panoksensa vuodelle 2030 asetetun EU:n yleistavoitteen saavuttamiseen (direktiivin (EU) 2018/2001 mukaisesti).
            
            
               Tällaisten siirtojen helpottamiseksi direktiivin (EU) 2018/2001 8 artiklassa siirretään komissiolle valta antaa delegoitu säädös unionin uusiutuvien energialähteiden kehittämisfoorumin, jäljempänä ’URDP’, perustamiseksi.
            
            
               2.
                     SÄÄDÖKSEN HYVÄKSYMISTÄ EDELTÄNEET KUULEMISET
            
            
               Foorumin valmistelun aikana komissio kuuli useita tilastollisista siirroista kiinnostuneita jäsenvaltioita ja järjesti lisäksi joulukuussa 2020 seminaarin, jossa oli edustettuna 23 jäsenvaltiota ja jossa esiteltiin foorumin konsepti.
            
            
               Delegoidun säädöksen luonnos julkaistiin ja siitä oli mahdollista antaa palautetta neljän viikon ajan 29. huhtikuuta ja 28.  toukokuuta 2021 välisenä aikana. Avointa julkista kuulemista ei järjestetty, koska asia ei ole merkittävä osa komission työohjelmaa.
            
            
               Kaiken kaikkiaan palaute vahvisti sen, että on tärkeää helpottaa energian tilastollisia siirtoja. Joissakin kommenteissa tuotiin esiin yleisiä huolenaiheita, jotka liittyivät tilastollisten siirtojen kestävyyteen ja tarpeeseen saada lisätietoja foorumin toiminnasta. Kommentit eivät antaneet komissiolle aihetta muuttaa säädösluonnoksen tekstiä.
            
            
               3.
                     DELEGOIDUN SÄÄDÖKSEN OIKEUDELLINEN SISÄLTÖ
            
            
               Oikeusperusta
            
            
               Ehdotettu asetus on direktiivin (EU) 2018/2001 8 artiklan 3 kohdan nojalla hyväksytty delegoitu säädös. Jäsenvaltiot voivat direktiivin 8 artiklan 1 kohdan nojalla sopia uusiutuvista lähteistä peräisin olevan energian tietyn määrän tilastollisesta siirrosta jäsenvaltiosta toiseen.  Tällaisten siirtojen helpottamiseksi komissiolla on valtuudet perustaa unionin uusiutuvien energialähteiden kehittämisfoorumi, jäljempänä ’URDP’.  
            
            
               Toissijaisuusperiaate
            
            
               Direktiivissä (EU) 2018/2001 asetetaan sitovaksi unionin tavoitteeksi, että uusiutuvista lähteistä peräisin olevan energian osuus on vähintään 32 prosenttia vuonna 2030. Siinä edellytetään, että jäsenvaltiot vahvistavat kansalliset panoksensa, jotta ne voivat yhteisesti saavuttaa unionin tavoitteen. Jotta jäsenvaltioita autettaisiin saavuttamaan panoksensa, jäsenvaltioiden välillä voidaan tehdä tilastollisia siirtoja. Mekanismi oli käytössä jo aiemman uusiutuvia energialähteitä koskevan direktiivin 2009/28/EY nojalla, ja ensimmäiset sopimukset tehtiin vuonna 2017 ja useita vuonna 2020.
            
            
               URDP on verkkotyökalu, joka sisältää tietoa jäsenvaltioiden edistymisestä niiden panosten osalta, niiden kiinnostuksesta ostaa tai myydä tilastollisia siirtoja, siirtojen ehdoista (esim. määrä, hinta, linkki varsinaiseen hankkeeseen jne.) sekä taustamateriaalia, kuten mallisopimuksia. Tämä helpottaa jäsenvaltioiden osallistumista tilastollisiin siirtoihin, mikä puolestaan auttaa saavuttamaan yhteisesti uusiutuvaa energiaa koskevan unionin tavoitteen vuodelle 2030. Tähän mennessä on tehty vain vähän tilastollisia siirtoja koskevia sopimuksia käyttäen kahdenvälisiä yhteyksiä, joihin voi liittyä suuria transaktiokustannuksia ja viivästyksiä.
            
            
               Komissio luo URDP:n verkkosivustolleen (tai ilmoittaa sivustolla linkin foorumiin). 
            
            
               Näistä syistä EU:n toimet URDP:n perustamiseksi tuovat lisäarvoa, koska ne auttavat jäsenvaltioita tekemään sopimuksia vaikuttavammin ja tehokkaammin kuin ilman UDRP:tä. Ilman sitä jäsenvaltioiden olisi haettava tiedot ja löydettävä yhteistyökumppaneita yksin.
            
            
               Suhteellisuusperiaate
            
            
               URDP helpottaa tilastotietojen siirtoa koskevien järjestelyjen tekemistä jäsenvaltioiden välillä tarjoamalla tietoa, kertomalla potentiaalisista mahdollisuuksista tilastollisiin siirtoihin ja antamalla tiedot kunkin jäsenvaltion yhteyspisteistä. Jäsenvaltioiden ei tarvitse välttämättä käyttää URDP:tä, ja niillä on täysi joustovara sen suhteen, mitä tietoja siirtosopimuksiin sisällytetään. URDP:n luominen ei ylitä sitä, mikä on tarpeen sen tavoitteen saavuttamiseksi, että jäsenvaltioita autetaan tekemään tilastollisia siirtoja, jotta helpotetaan vuodelle 2030 asetetun uusiutuvaa energiaa koskevan unionin tavoitteen saavuttamista. 
            
            
               Toimintatavan valinta
            
         
         
            
               Ehdotettu sääntelytapa on sellaisenaan sovellettava komission delegoitu asetus, jolla täydennetään direktiiviä 2018/2001. Tätä edellytetään direktiivin (EU) 2018/2001 8 artiklassa, jossa siirretään komissiolle valta antaa delegoitu säädös URDP:n perustamiseksi.
            
            
               KOMISSION DELEGOITU ASETUS (EU) …/…,
            
            
               annettu 12.8.2021,
            
            
               Euroopan parlamentin ja neuvoston direktiivin (EU) 2018/2001 täydentämisestä perustamalla uusiutuvien energialähteiden kehittämisfoorumi  
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon uusiutuvista lähteistä peräisin olevan energian käytön edistämisestä 11 päivä joulukuuta annetun direktiivin (EU) 2018/2001
                  1
                ja erityisesti sen 8 artiklan 3 kohdan,
            
            
               sekä katsoo seuraavaa:
            
            
               (1)Direktiivissä (EU) 2018/2001 vahvistetaan useita yhteistyömekanismeja, joilla helpotetaan uusiutuvaa energiaa koskevien unionin tavoitteiden saavuttamista kustannustehokkaalla tavalla, mukaan lukien uusiutuvista lähteistä peräisin olevan energian tilastolliset siirrot jäsenvaltioiden välillä. Euroopan parlamentin ja neuvoston direktiivin 2009/28/EY
                  2
                6 artiklan ja direktiivin (EU) 2018/2001 8 artiklan mukaisesti tehdyt tilastolliset siirrot antavat jäsenvaltioille, jotka eivät saavuta direktiivissä 2009/28/EY asetettua uusiutuvaa energiaa koskevaa tavoitettaan tai direktiivin (EU) 2018/2001 3 artiklassa tarkoitettua uusiutuvan energian panostaan, mahdollisuuden ostaa uusiutuvaa energiaa tilastollisesti jäsenvaltioilta, jotka ylittävät tavoitteensa tai panoksensa. Jäsenvaltiot voivat käyttää tilastollisia siirtoja myös saavuttaakseen ohjeellisen kehityspolun vertailukohdat Euroopan parlamentin ja neuvoston asetuksen (EU) 2018/1999
                  3
                32 artiklan 3 kohdan e alakohdan mukaisesti. 
            
            
               (2)Direktiivin (EU) 2018/2001 3 artiklan 6 kohdan mukaan komissio perustaa apufoorumin niiden jäsenvaltioiden tukemiseksi, jotka päättävät edistää sitovan unionin yleistavoitteen saavuttamista yhteistyömekanismeja käyttäen. 
            
            
               (3)Jäsenvaltioiden välisten tilastollisten siirtojen helpottamiseksi komissiolle siirretään valta perustaa unionin uusiutuvien energialähteiden kehittämisfoorumi, jäljempänä ’URDP’. URDP:n olisi annettava yleiskuva tavoitteen ja panosten saavuttamisesta jäsenvaltioissa, sisällettävä jäsenvaltioiden toimittamat tiedot uusiutuvan energian tilastollisten siirtojen tarjonnasta ja kysynnästä, annettava jäsenvaltioille mahdollisuus ilmoittaa halukkuudestaan toteuttaa tilastollisia siirtoja ja kuvattava siirtoon mahdollisesti liittyviä ehtoja, yksilöitävä mahdollisia siirtokumppaneita yhteensovittamismekanismin avulla ja nimettävä tilastollisista siirroista vastaavat yhteyspisteet jäsenvaltioissa. URDP:n olisi myös sisällettävä rekisteri, joka sisältää ohjeasiakirjoja ja yleiskatsauksen sovittuja tilastollisia siirtojen järjestelyjä koskevista saatavilla olevista tiedoista. URDP:n käytön olisi oltava vapaaehtoista.
            
            
               (4)URDP:n olisi helpotettava tilastollisia siirtoja koskevia sopimuksia. Yhteensovittamismekanismin avulla tunnistetut mahdolliset siirrot eivät saisi olla oikeudellisesti sitovia. 
            
            
               (5)Tilastollisia siirtoja varten käytettävissä olevien yhdistettyjä energiamääriä koskevien tietojen olisi URDP:ssä oltava peräisin kolmansien osapuolten arvioinneista ja yhdennetyistä kansallisista energia- ja ilmastosuunnitelmista, päivitetyistä yhdennetyistä kansallisista energia- ja ilmastosuunnitelmista sekä jäsenvaltioiden asetuksen (EU) 2018/1999 mukaisesti toimittamista yhdennettyä kansallista energia- ja ilmastosuunnitelmaa koskevista edistymisraporteista. Komission olisi syötettävä nämä tiedot foorumiin. Lisäksi jäsenvaltioiden olisi voitava ilmoittaa niiden tilastollisten siirtojen määrä, joita ne ovat kiinnostuneita tekemään ostajina tai myyjinä, sekä mahdolliset erityisehdot, joita ne haluavat liittää tilastollisiin siirtoihin. 
            
            
               (6)Jotta voidaan varmistaa jäsenvaltioiden välisten siirtojen kannalta merkityksellisten arkaluonteisten tietojen suojelu, mahdollisuus käyttää URDP:tä olisi annettava vain jäsenvaltioiden nimeämille erityisille yhteyspisteille. Sen vuoksi olisi tarvittaessa sovellettava Euroopan parlamentin ja neuvoston asetusta (EU) 2016/679
                  4
               . 
            
            
               (7)Auttaakseen jäsenvaltioita tekemään uusiutuvista lähteistä peräisin olevan energian tilastollisia siirtoja komission olisi tarjottava URDP:tä koskevaa ohjeistusta, mukaan lukien käyttöopas ja mallit sekä asiaankuuluvat tiedot tilastollisia siirtoja koskevista sopimuksista.
            
            
               (8)Tässä asetuksessa säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan kolmantena päivänä sen jälkeen, kun se on julkaistu Euroopan unionin virallisessa lehdessä,
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Kohde
            
            
               Tällä asetuksella perustetaan unionin uusiutuvien energialähteiden kehittämisfoorumi, jäljempänä ’URDP’, jolla helpotetaan tilastollisia siirtoja direktiivin (EU) 2018/2001 soveltamiseksi sekä edistetään direktiivin (EU) 2018/2001 3 artiklan 1 kohdassa vahvistetun unionin tavoitteen saavuttamista ja kunkin jäsenvaltion kyseisen tavoitteen saavuttamiseksi antamaa panosta mainitun direktiivin 3 artiklan 2 kohdan mukaisesti. 
            
         
         
            
               2 artikla 
               Määritelmät
            
            
               Tässä asetuksessa tarkoitetaan:
            
            
               1)’tilastollisella siirrolla’ energiatilastoista annetun asetuksen (EU) N:o 1099/2008 liitteessä B olevan 5 kohdan mukaisesti raportoidun uusiutuvista lähteistä peräisin olevan energian tietyn määrän tilastollisen arvon siirtoa yhdestä jäsenvaltiosta toiseen ilman vaatimusta fyysisestä siirrosta siten, että kyseinen määrä vähennetään siitä uusiutuvista lähteistä peräisin olevan energian määrästä, joka otetaan huomioon laskettaessa siirron toteuttavan jäsenvaltion uusiutuvan energian osuutta, ja se lisätään siihen uusiutuvista lähteistä peräisin olevan energian määrään, joka otetaan huomioon laskettaessa siirron hyväksyneen jäsenvaltion uusiutuvan energian osuutta; 
            
            
               2)’ostavalla jäsenvaltiolla’ jäsenvaltiota, joka tekee tilastollista siirtoa koskevan sopimuksen ostaakseen toisesta jäsenvaltiosta tietyn uusiutuvan energian tilastollisen määrän, joka lisätään siihen uusiutuvista lähteistä peräisin olevan energian määrään, joka otetaan huomioon laskettaessa ensiksi mainitun jäsenvaltion uusiutuvan energian osuutta, direktiivin (EU) 2018/2001 8 artiklan 1 kohdan mukaisesti;
            
            
               3)’myyvällä jäsenvaltiolla’ jäsenvaltiota, joka tekee tilastollista siirtoa koskevan sopimuksen myydäkseen toiseen jäsenvaltioon tietyn uusiutuvan energian tilastollisen määrän, joka vähennetään siitä uusiutuvista lähteistä peräisin olevan energian määrästä, joka otetaan huomioon laskettaessa ensiksi mainitun jäsenvaltion uusiutuvan energian osuutta, direktiivin (EU) 2018/2001 8 artiklan 1 kohdan mukaisesti;
            
            
               4)’lisäehdoilla’ tilastollisen siirron ajankohdan, hinnan ja määrän lisäksi muita kriteereitä, joita jäsenvaltiot voivat halutessaan liittää tilastollista siirtoa koskevaan sopimukseen;
            
            
               5)’uusiutuvista lähteistä peräisin olevalla energialla’ tai ’uusiutuvalla energialla’ direktiivin (EU) 2018/2001 2 artiklan 1 alakohdassa määriteltyä uusiutuvista lähteistä peräisin olevaa energiaa tai uusiutuvaa energiaa;
            
            
               6)’tilastollisen siirron määrällä’ tai ’määrällä’ uusiutuvan energian siirrettyä määrää, joka vähennetään myyvän jäsenvaltion tilastastoista ja lisätään ostavan jäsenvaltion tilastoihin direktiivin (EU) 2018/2001 8 artiklan 1 kohdan mukaisesti.
            
            
               3 artikla 
               Tavoitteet
            
            
               1.Unionin uusiutuvien energialähteiden kehittämisfoorumin tarkoituksena on helpottaa uusiutuvista lähteistä peräisin olevan energian tilastollisia siirtoja direktiivin (EU) 2018/2001 soveltamiseksi sekä helpottaa direktiivin (EU) 2018/2001 3 artiklan 1 kohdassa vahvistetun unionin tavoitteen saavuttamista ja kunkin jäsenvaltion kyseisen tavoitteen saavuttamiseen antamaa panosta direktiivin (EU) 2018/2001 3 artiklan 2 kohdan mukaisesti.
            
            
               2.URDP:n avulla:
            
            
               a)kartoitetaan potentiaalisia mahdollisuuksia tilastollisiin siirtoihin jäsenvaltioiden välillä tarjoamalla yhdistettyjä tietoja seuraavista: 
            
            
               i)Jäsenvaltiot, jotka ovat ylittäneet tai joiden odotetaan ylittävän uusiutuvaa energiaa koskevan panoksensa tai tavoitteensa ja joilla näin ollen on uusiutuvan energian tilastollista ylijäämää, joka voidaan siirtää toiseen jäsenvaltioon; 
            
            
               ii)Jäsenvaltiot, jotka eivät ole saavuttaneet tai jotka todennäköisesti eivät saavuta uusiutuvia energialähteitä koskevaa panostaan tai tavoitettaan, minkä vuoksi niillä saattaa olla vajausta uusiutuvan energian tilastollisissa määrissä; 
            
            
               b)kootaan jäsenvaltioiden toimittamat tiedot uusiutuvan energian tilastollisten siirtojen tarjonnasta ja kysynnästä, mukaan lukien määrä, hinta ja ajankohta sekä siirtoon mahdollisesti liittyvät lisäehdot;
            
            
               c)helpotetaan jäsenvaltioiden välisiä tilastollisia siirtoja koskevia sopimuksia jäsenvaltioiden välisen ei-sitovan, tilastollisten siirtojen kysynnän ja tarjonnan yhteensovittamismekanismin avulla sekä tarjoamalla jäsenvaltioiden yhteyspisteille mahdollisuus keskustella sopimuksista; 
            
            
               d)annetaan käyttöön ohjeaineistoa, jolla autetaan jäsenvaltioita tekemään tilastollisia siirtoja;
            
            
               e)lisätään avoimuutta tilastollisia siirtoja koskevista sopimuksista antamalla kyseessä olevista siirroista keskeisiä tietoja, mukaan lukien tiedot määristä, hinnoista ja ajankohdista sekä niihin liittyvistä tilastollisia siirtoja koskevista sopimusasiakirjoista, jos ne ovat julkisesti saatavilla.
            
            
               3.Edellä 2 kohdassa esitettyjen tavoitteiden lisäksi URDP voi tarjota muita toimintoja, jotka liittyvät uusiutuvista lähteistä peräisin olevan energian tilastollisten siirtojen prosessiin ja joilla edistetään 1 kohdassa asetetun tavoitteen saavuttamista.
            
            
               4 artikla 
               Saatavilla olevien energiamäärien yksilöiminen tilastollisia siirtoja varten
            
         
         
            
               1.URDP:n avulla helpotetaan jäsenvaltioiden välisiä tilastollisia siirtoja koskevia sopimuksia yksilöimällä potentiaalisia tilastollisiin siirtoihin liittyviä mahdollisuuksia tilastollisiin siirtoihin käytettävissä olevien yhdistettyjen energiamäärien perusteella. 
            
            
               2.Nämä potentiaaliset mahdollisuudet voidaan määrittää arvioimalla vuoteen 2030 asti tilastollisiin siirtoihin arviolta käytettävissä olevat energiamäärät, jotka perustuvat julkisesti saatavilla oleviin tietoihin, mukaan lukien jäsenvaltioiden asetuksen (EU) 2018/1999 mukaisesti toimittamat yhdennetyt kansalliset energia- ja ilmastosuunnitelmat ja niiden päivitykset, yhdennettyjä kansallisia energia- ja ilmastosuunnitelmia koskevat edistymisraportit sekä kolmansien osapuolten tekemät arvioinnit.
            
            
               5 artikla 
               Jäsenvaltioiden myynti- tai ostopyynnöt 
            
            
               1.Jäsenvaltiot voivat vapaaehtoisesti toimittaa URDP:lle vuosittaisia tietoja, jotka osoittavat uusiutuvista lähteistä peräisin olevan energian tilastollisten siirtojen tarjonnan ja kysynnän määrät, mukaan lukien 
            
            
               a)uusiutuvista lähteistä peräisin olevan energian määrä, jonka ne aikovat ostaa toisesta jäsenvaltiosta tai myydä toiseen jäsenvaltioon tilastollisella siirrolla, mukaan lukien tapauksen mukaan kiinteä tai joustava määräkomponentti; 
            
            
               b)maininta hinnasta tai hintahaarukasta, jolla ne suostuisivat ostamaan uusiutuvista lähteistä peräisin olevaa ylimääräistä tuotantoa toisesta jäsenvaltiosta tai myymään sitä toiseen jäsenvaltioon tilastollisella siirrolla, mukaan lukien tarvittaessa kiinteä tai joustava hintakomponentti; 
            
            
               c)ajanjakso, jonka kuluessa tilastollinen siirto voidaan tehdä, mukaan lukien tapauksen mukaan yksi tai useampi vuosi, edellinen tai kuluva vuosi tai muut tulevat vuodet;
            
            
               d)muut tilastolliseen siirtoon liitettävät lisäehdot tai -prioriteetit.
            
            
               2.Tilastollisten siirtojen määrät ilmoitetaan yksikköinä ”ktoe” (tuhantena öljyekvivalenttitonnina), ”GWh” (gigawattitunteina), ”TJ” (terajouleina) tai muuna vastaavana energiayksikkönä. Kun muuntaminen tapahtuu massasta tai tilavuudesta, myös vastaava lämpöarvo on ilmoitettava. Tilastollisen siirron kohteena oleva uusiutuvista lähteistä peräisin olevan energian määrä pyöristetään kolmeen desimaaliin.
            
            
               3.Jäsenvaltion toimittamat tiedot eivät luo jäsenvaltiolle oikeudellista velvoitetta tehdä sopimus toisen jäsenvaltion kanssa. Tietoja käytetään ainoastaan tiedonvälitystarkoituksiin jäsenvaltioiden välisten neuvottelujen helpottamiseksi. Tiedot ovat muiden jäsenvaltioiden ja komission saatavilla URDP:ssä. 
            
            
               4.URDP sisältää yhteensovittamismekanismin, jonka avulla voidaan sovittaa yhteen jäsenvaltioiden ilmoittama tarjonta ja kysyntä ja yksilöidä potentiaaliset uusiutuvista lähteistä peräisin olevan energian siirrot muiden jäsenvaltioiden kanssa. 
            
            
               5.URDP-yhteensovitusmekanismissa potentiaalisten siirtojen yksilöinnit eivät ole sitovia, ja niitä käytetään ainoastaan tiedonvälitystarkoituksiin, jotka liittyvät jäsenvaltioiden välisten tilastollisia siirtoja koskevien sopimusten tekemiseen. 
            
            
               6 artikla 
               Pääsy URDP:hen ja jäsenvaltioiden nimeämät erityiset yhteyspisteet
            
            
               1.Jäsenvaltioiden on ilmoitettava komissiolle henkilöt, joilla on oikeus käyttää URDP:tä. Näiden henkilöiden käyttöoikeus evätään vain, jos se katsotaan perustelluksi tällaisten henkilöiden lukumäärän tai tehtävän vuoksi. 
            
            
               2.Jäsenvaltioiden on nimettävä yhteyspiste, joka vastaa uusiutuvista lähteistä peräisin olevan energian tilastollisista siirroista, toimitettava tämä tieto URDP:lle ja päivitettävä sitä tarpeen mukaan. URDP:ssä on esitettävä tiedot kunkin jäsenvaltion yhteyspisteistä.
            
            
               7 artikla 
               Ohjeet ja tiedotus
            
            
               1.Komissio antaa URDP:stä ja sen käytöstä ohjeistusta, jolla avustetaan jäsenvaltioita tilastollisten siirtojen tekemisessä, mukaan lukien tilastollisia siirtoja koskeva käyttöopas.
            
            
               2.Komissio voi URDP:ssä asettaa saataville URDP:hen liittyviä lisäresursseja ja tietoja, mukaan lukien sopimusmalli sekä artikkeleita ja raportteja uusiutuvista lähteistä peräisin olevan energian tilastollisen siirron alalta.
            
            
               3.Komissio asettaa URDP:ssä saataville tiedot sen kautta tehdyistä tilastollisia siirtoja koskevista sopimuksista, mukaan lukien niiden ajankohta, määrä, hinta ja lisäehdot sekä tilastollisia siirtoja koskevan sopimuksen, sekä tiedot direktiivin (EU) 2018/2001 8 artiklaan ja direktiivin 2009/28/EY 6 artiklaan perustuvien tilastollisten siirtojen ajankohdasta, määrästä sekä niihin osallistuvista jäsenvaltioista. 
            
            
               8 artikla 
               Voimaantulo
            
         
         
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 12.8.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 328, 21.12.2018, s. 82.
               
               
                  
                     (2)
                  
                        Euroopan parlamentin ja neuvoston direktiivi 2009/28/EY, annettu 23 päivänä huhtikuuta 2009, uusiutuvista lähteistä peräisin olevan energian käytön edistämisestä sekä direktiivien 2001/77/EY ja 2003/30/EY muuttamisesta ja myöhemmästä kumoamisesta (EUVL L 140, 5.6.2009, s. 16).
               
               
                  
                     (3)
                  
                        Euroopan parlamentin ja neuvoston asetus (EU) 2018/1999, annettu 11 päivänä joulukuuta 2018, energiaunionin ja ilmastotoimien hallinnosta, Euroopan parlamentin ja neuvoston asetusten (EY) N:o 663/2009 ja (EY) N:o 715/2009, Euroopan parlamentin ja neuvoston direktiivien 94/22/EY, 98/70/EY, 2009/31/EY, 2009/73/EY, 2010/31/EU, 2012/27/EU ja 2013/30/EU, neuvoston direktiivien 2009/119/EY ja (EU) 2015/652 muuttamisesta sekä Euroopan parlamentin ja neuvoston asetuksen (EU) N:o 525/2013 kumoamisesta (EUVL L 328, 21.12.2018, s. 1).
               
               
                  
                     (4)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).